b'\n_START_ARTICLE_\nTeiu\xc8\x99\n_START_SECTION_\nIstoric\n_START_PARAGRAPH_\nPe teritoriul localit\xc4\x83\xc8\x9bii au fost descoperite urme de locuire ce indic\xc4\x83 prezen\xc8\x9b\xc4\x83 unei a\xc8\x99ez\xc4\x83ri \xc3\xaen acest loc \xc3\xaenc\xc4\x83 din Epoca Bronzului (Cultura Nou\xc4\x83) \xc8\x99i Epoca Fierului (Hallstatt)._NEWLINE_Este atestat documentar din anul 1290. A primit statutul de t\xc3\xa2rg (lat. \xe2\x80\x9eoppidum\xe2\x80\x9c) \xc3\xaen anul 1603, fiind un renumit t\xc3\xa2rg de vite._NEWLINE_Prima men\xc8\x9bionare documentar\xc4\x83 dateaz\xc4\x83 din anul 1290 \xc3\xaen documente papale, sub numele de Villa Spinarum iar mai t\xc3\xa2rziu sub numele de Thyues, Tyuis, Oppidum Teowys._NEWLINE_Se pare c\xc4\x83 pe timpul regelul Matia Corvin ora\xc8\x99ul purta rangul de ora\xc8\x99 regesc sub numele de Thywys, \xc3\xaens\xc4\x83 ulterior ora\xc8\x99ul cunoa\xc8\x99te o perioad\xc4\x83 de declin \xc8\x99i revine \xc3\xaen categoria a\xc8\x99ez\xc4\x83rilor rurale._NEWLINE_\xc3\x8en perioada interbelic\xc4\x83 a fost re\xc8\x99edin\xc8\x9ba Pl\xc4\x83\xc8\x99ii Teiu\xc8\x99, cu o popula\xc8\x9bie de aproximativ 25.000 de locuitori._NEWLINE_Teiu\xc8\x99ul a fost declarat ora\xc8\x99 prin legea nr. 66 din 15 iulie 1994.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Teiu\xc8\x99 se ridic\xc4\x83 la 6.695 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 7.284\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (83,57%). Principalele minorit\xc4\x83\xc8\x9bi sunt cele de romi (7,63%) \xc8\x99i maghiari (3,87%). Pentru 4,84% din popula\xc8\x9bie nu este cunoscut\xc4\x83 apartenen\xc8\x9ba etnic\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (76,39%), dar exist\xc4\x83 \xc8\x99i minorit\xc4\x83\xc8\x9bi de greco-catolici (11,74%), reforma\xc8\x9bi (3,17%) \xc8\x99i romano-catolici (1,05%). Pentru 4,93% din popula\xc8\x9bie nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nGara Teiu\xc8\x99\n_START_PARAGRAPH_\nTeiu\xc8\x99ul este un important nod feroviar, gara Teiu\xc8\x99 afl\xc3\xa2ndu-se la intersec\xc8\x9bia magistralelor CFR 300 (calea ferat\xc4\x83 Bra\xc8\x99ov-Teiu\xc8\x99) \xc8\x99i a sec\xc8\x9biei 200A (Alba-Iulia-Teiu\xc8\x99) a magistralei 200._NEWLINE_Gara Teiu\xc8\x99 a fost construit\xc4\x83 de \xe2\x80\x9eSocietatea c\xc4\x83ilor ferate ungare de est\xe2\x80\x9d \xc8\x99i inaugurat\xc4\x83 la 20 noiembrie 1871, ziua \xc3\xaen care a fost dat\xc4\x83 \xc3\xaen func\xc8\x9biune linia Teiu\xc8\x99-Alba Iulia._NEWLINE_O nou\xc4\x83 cl\xc4\x83dire a g\xc4\x83rii a fost finalizat\xc4\x83 \xc3\xaen 1908. Gara Teiu\xc8\x99 este \xc8\x99i \xc3\xaen prezent cea mai mare gar\xc4\x83 din jude\xc8\x9bul Alba.'